**KONTINGENTKASSE - INFORMASJONSBREV 2023**

Kragerø kommune har en tilskuddsordning kalt Kontingentkassa. Søknader behandles fortløpende og midler fordeles inntil kassa er tom. Ordningen administreres av Kulturkontoret.

**For hvem**: Barn og unge i alderen 6 år til de er ferdige med videregående skole, der familien lever med lav inntekt.

**Hva gis det støtte til**: kontingenter, aktiviteter og utstyr til enkeltpersoner slik at barn og unge som vokser opp i lavinntektsfamilier kan delta på organiserte fritidsaktiviteter.

Hvor mye: Inntil kroner 3.000,- i tilskudd per person årlig.

*I særskilte tilfeller kan det gis støtte til f.eks. deltagelse i lagturneringer, cuper og leirer.*

**Hvem kan søke** (på vegne av barnet): Det er kun laget/foreningen (idrettslaget, korpset, koret, lokallaget etc) som kan sende søknaden til kommunen etter vurdering av behov for støtte. Ressurspersoner som arbeider i kommunen, eksempelvis helsesykepleier, miljøterapeuter, barnevernstjenesten m.m. kan også søke. Barnet eller familien kan ikke søke selv.

**Krav til søker**: Den som søker har ansvar for å følge opp at barnet/ungdommen deltar i aktiviteten det er søkt støtte til. Med dette menes det at den som søker skal hjelpe barnet til å huske på/komme seg til aktiviteten i starten, ikke at den voksne må følge barnet på alle aktivitetene. Oppfølgingen kan også innebære å sjekke at kontingenten er betalt eller lignende.

Det er den som søker som må vurdere om familien er i en slik situasjon at et bidrag fra kontingentkassa vil være avgjørende for om barnet kan delta på en aktivitet eller ikke. (Kontingentkassa er ikke ment å være et håndslag til lag- og foreninger som har trøbbel med å inndrive kontingenter.) Det er barnets/familiens situasjon som er avgjørende.

Krav til søknaden: Vedlagte søknadsskjema må benyttes. Vær nøye med å fylle ut hele søknadsskjemaet, og husk å legge ved eventuelle fakturaer. **Vi utbetaler ikke noe til foresatte**.

Søkes det om støtte til utstyr vil dette kunne hentes på Sport1. En rekvisisjon med barnets initialer vil bli lagt klar i butikken etter at søknaden er innvilget. Søker vil få beskjed når dette er klart, og kan da gi beskjed til familien.

Spørsmål om ordningen: Ta kontakt med Kontingentkassas kontaktperson Tove Hjallum.

Med vennlig hilsen

Tove Hjallum, Kulturkontoret

Tlf. 45142593